section_heading: Opis dobra
paragraph_text: Arheološko nalazište „Strugača“ smješteno je na zaravnjenom platou najvišeg vrha Komorske gore ili Strugače, na 412 m n/v, u općini Mihovljan, u sjeverozapadnom dijelu Hrvatskog zagorja. Otkriven je rekognosciranjem terena 2010., provedenim u sklopu znanstvenog projekta Studenskog kluba arheologa Sveučilišta u Zagrebu. Tom prilikom je na lokaciji prikupljeno dosta površinskih nalaza: ulomaka keramičkih posuda, kućnog lijepa i litike. Na osnovu analize nađenog pokretnog arheološkog materijala, nalazište se preliminarno može datirati u razdoblje kasnog neolitika i ranog brončanog doba.